แนะสนับสนุน ใช้สินค้าไทย บูมธุรกิจสปา
แนะรัฐส่งเสริมใช้แบรนด์ไทย ช่วยผลักดันผลิตภัณฑ์สปาขยายตลาดต่างแดนได้แข็งแกร่ง
20 ก.พ. 2560

แนะรัฐส่งเสริมใช้แบรนด์ไทย ช่วยผลักดันผลิตภัณฑ์สปาขยายตลาดต่างแดนได้แข็งแกร่ง
นายพัฒนพงศ์ รานุรักษ์ ประธานกรรมการบริหารและผู้ร่วมก่อตั้งบริษัท ดี วี เอ็น อินเตอร์เนชั่นแนล ดำเนินธุรกิจดีวานา สปา และผลิตภัณฑ์สปา เปิดเผยว่า ต้องการให้ภาครัฐเร่งส่งเสริมให้เกิดความภาคภูมิใจในการใช้แบรนด์สินค้าไทยให้มากขึ้น เพราะจะทำให้แบรนด์ไทยมีความแข็งแกร่งมากขึ้น ผลักดันให้ไทยมีศักยภาพเป็นศูนย์กลางผลิตภัณฑ์สปาในอาเซียนได้และขยายในตลาดโลกได้ดีกว่าเดิม
“ที่ผ่านมาผู้ประกอบธุรกิจผลิตภัณฑ์สปาไทยก็รวมตัวกันไปขยายตลาดต่างประเทศ โดยเป็นพันธมิตรมากกว่าแข่งขันกันเอง เพราะมองว่าการที่ผลิตภัณฑ์สปาไทยไปขยายตลาดต่างประเทศพร้อมกันเป็นผลดีต่อแบรนด์ไทยโดยรวม ทำให้ภาพลักษณ์แบรนด์ไทยเกี่ยวกับเรื่องสุขภาพและสปายิ่งชัดเจนขึ้น” นายพัฒนพงศ์ กล่าว
นายวิบูลย์ อุตสาหจิต ประธานเจ้าหน้าที่บริหาร บริษัท สยามเวลเนสกรุ๊ป ผู้ให้บริการธุรกิจสปาครบวงจร กล่าวว่า ภาครัฐควรเร่งส่งเสริมการยกระดับมาตรฐานผลิตภัณฑ์สปาไทย เพราะที่ผ่านมามักมีผู้ประกอบการทำผลิตภัณฑ์สปาที่ใช้สารเคมีหรือผลิตภัณฑ์ไม่มีคุณภาพไปขายผ่านออนไลน์ อาจทำให้รู้สึกไม่ดีกับผลิตภัณฑ์สปาไทย จึงควรจะมีฉลากที่ชัดเจนว่าเป็นผลิตภัณฑ์สปาที่มีสารเคมีหรือไม่ หรือเป็นผลิตภัณฑ์จากธรรมชาติ 100%